Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus elintarvikkeissa käytettävistä tai käytettäviksi tarkoitetuista savuaromeista"

(KOM(2002) 400 lopullinen - 2002/0163 COD)

(2003/C 85/08)

Neuvosto päätti 24. heinäkuuta 2002 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 29. lokakuuta 2002. Esittelijä oli Ann Davison.

Euroopan talous- ja sosiaalikomitea hyväksyi 11. ja 12. joulukuuta 2002 pitämässään 395. täysistunnossa (joulukuun 11. päivän kokouksessa) seuraavan lausunnon. Äänestyksessä annettiin 95 ääntä puolesta ja 1 vastaan 6:n pidättyessä äänestämästä.

1. Komission ehdotuksen pääsisältö

1.1. Komissio teki 15. heinäkuuta 2002 ehdotuksen, jossa määritetään uudet menettelyt "savuaromien" turvallisuuden arviointia ja lupamenettelyä varten. Savuaromeja käytetään usein oikean savun sijasta sellaisten elintarvikkeiden kuin lihan, kalan tai välipalojen maustamiseen savustetun makuisiksi.

1.2. Savun kemiallinen koostumus on monimutkainen ja riippuu muun muassa käytetystä puulajista, savun valmistamisessa käytetystä menetelmästä jne. Savustetut elintarvikkeet antavat yleensä aihetta pelätä terveysriskejä.

1.3. Savuaromit valmistetaan kondensoimalla savu vedessä. Sitten kondensoitu savu fraktioidaan ja puhdistetaan savuaromien tuotannon aikana. Puhdistusprosessin vuoksi savuaromien käyttöä on yleensä pidetty terveyden kannalta turvallisempana kuin perinteistä savustusprosessia.

1.4. Komissio ehdottaa turvallisuusarvioinnin ja lupamenettelyn vahvistamista savukondensaateille (vaikka savuaromeja on nykyisin hyvin paljon, ne on saatu vain muutamista kaupallisesti saatavilla olevista savukondensaateista). Yhteisön markkinoille tulevia savuaromeja valmistaa vain muutama yritys EU:ssa ja sen ulkopuolella. Kullakin näistä yrityksistä on hyvin rajallinen määrä primaarituotteita. Arvioitaviksi on otettava ehkä korkeintaan 20 tuotetta.

1.5. Hakijan on primaarituotetta koskevassa lupahakemuksessaan ilmoitettava yksityiskohtaiset tiedot tuotteen valmistusmenetelmästä ja primaarituotteista saatavien savuaromien muista valmistusvaiheista, suunnitellut toksikologiset tutkimukset sekä näytteenotossa ja havaitsemisessa käytettävät validoidut menetelmät. Arvioinnin suorittaa Euroopan elintarviketurvallisuusviranomainen.

1.6. Komissio tekee kustakin hakemuksesta päätöksen arvioinnin tuloksen perusteella. Komissio ehdottaa, että lupien kesto rajataan 10 vuoteen, minkä jälkeen luvat on uusittava.

2. Yleistä

2.1. Komitea suhtautuu myönteisesti komission ehdotukseen, jolla taataan savuaromien yhtäläinen ja yhdenmukainen lupamenettely EU:n alueella. Tällä hetkellä asiassa on jäsenvaltioiden välillä suuria eroja: eräissä maissa asiasta ei ole ollenkaan lainsäädäntöä, toisissa vaatimukset ovat hyvin tiukat. Kuluttajat, alan teollisuus ja kaikki asianomaiset sidosryhmät hyötyvät avoimesta menettelystä, jonka johtoajatuksena on kansanterveyden suojelun korkea taso sekä kuluttajien etujen suojelu.

2.2. Komitea kannattaa ehdotettua menettelyä ja etenkin sitä, että Euroopan elintarviketurvallisuusviranomainen nimetään savuaromien arvioinnista vastaavaksi keskeiseksi elimeksi.

3. Erityistä

3.1. Komitea on tyytyväinen sallittuja savuaromeja koskevan luettelon laatimiseen. Luetteloon kirjataan mm. selkeä kuvaus primaarituotteesta ja sen luonnehdinta, sen käyttöehdot tietyissä elintarvikkeissa tai elintarvikeryhmissä sekä päivämäärä, josta alkaen tuotetta saa käyttää. Komitea panee merkille, että luettelo ja sen myöhemmin päivitetyt versiot saatetaan yleisön saataville.

3.2. Lupahakemuksiin tulee liittää mm. primaaristen savukondensaattien ja primaaristen tervafraktioiden tieteellisessä arvioinnissa tarvittavat tiedot. Näiden tietojen toimittaminen on tuotteen markkinoille saattamisesta vastuussa olevan henkilön tehtävä. Vaadittuihin tietoihin kuuluvat primaarituotteesta tehdyt toksikologiset tutkimukset.

3.3. Komitea on huolissaan siitä, että erilaiset analyysimenetelmät ja erot niiden kyvyssä havaita mahdollisia ongelmia saattavat vaarantaa ehdotukselle asetetut tavoitteet eli tilanteen yhdenmukaistamisen EU:n tasolla ja terveydensuojelun ja kuluttajansuojan korkean tason varmistamisen. Siksi on tärkeää asettaa näytteenotolle ja testaukselle tiukat kriteerit ja validoida menetelmät, joilla taataan luvanhakijoiden toimittamien tulosten vertailtavuus ja laadukkuus. Tällaista mahdollisuutta ainoastaan harkitaan komission ehdotuksessa (16 artiklan 2 ja 3 kohta). Komitean mielestä tulisi hyväksyä ainoastaan sellaisia tuotteita koskevat lupahakemukset, jotka on arvioitu näitä menetelmiä käyttäen.

3.4. Lupaa voidaan muuttaa tai se voidaan keskeyttää tai peruuttaa. Tämä voidaan tehdä luvanhaltijan, Euroopan elintarviketurvallisuusviranomaisen tai jonkin jäsenvaltion aloitteesta. Komitea kannattaa säännöstä ja korostaa sen merkitystä. On tärkeää mahdollistaa tuotteen arviointi myös sen markkinoille saattamisen jälkeen. Jos näyttää siltä, että tuotteen käyttöön liittyy esim. ihmisille tai ympäristölle haitallisia vaikutuksia ja epäilyt ovat vakavia ja hyvin todennettuja, on oltava mahdollista rajoittaa tuotteen käyttöä tai kieltää se vielä luvan myöntämisen jälkeenkin.

3.5. Komitea pohti, olisiko syytä suosittaa, että kaikille asianosaisille tulisi antaa mahdollisuus pyytää elintarviketurvallisuusviranomaiselta lupien tarkistamista. Komitea toteaa kuitenkin, että tämä saattaisi lisätä viranomaisen työtaakkaa, sillä sen täytyisi käsitellä kaikki yleisön esittämät pyynnöt. Tällainen muutos komission ehdotukseen ei siksi liene toivottava, mutta komitea kehottaa kuitenkin jäsenvaltioita, komissiota, elintarviketurvallisuusviranomaista ja luvanhaltijoita toimimaan avoimesti ja suhtautumaan asiaankuuluvan vakavasti kaikkiin hyvin perusteltuihin lupien tarkistamista koskeviin pyyntöihin.

3.6. Ehdotetun asetuksen nojalla myönnetyt luvat uusitaan kymmenen vuoden välein. Komitea kannattaa säännöstä. Luville asetetulla määräkestolla varmistetaan, että markkinoilla olevat tuotteet arvioidaan ja niitä koskevat luvat tarkistetaan säännöllisesti.

4. Päätelmät

4.1. ETSK kannattaa ehdotettua asetusta, mutta kehottaa samalla komissiota ottamaan huomioon komitean suositukset tiukkojen kriteerien asettamisesta näytteenotolle ja testaukselle sekä validoiduille analyysimenetelmille. Näin tilanne saadaan yhdenmukaistettua koko yhteisön alueella.

Bryssel, 11. joulukuuta 2002.

Euroopan talous- ja sosiaalikomitean

puheenjohtaja

Roger Briesch